Straffene til fem mænd, der voldtog dansk turist i Indien, vil blive fastsat den 9. juni.

En domstol i Indien har mandag kendt fem mænd skyldige i at have deltaget i en gruppevoldtægt af en dansk turist i New Delhi i 2014.

De fem mænd er fundet skyldige i voldtægt og røveri af en 52-årig dansk kvinde. Hun for vild på vej mod sit hotel i den centrale del af den indiske hovedstad.

Da hun spurgte nogle mænd om hjælp til at finde vej blev hun truet med en kniv og voldtaget af dem på skift.

- Jeg kender de anklagede skyldige, sagde dommeren Ramesh Kumar ved mandagens retsmøde i New Delhi.

Retten har kun taget stilling til, hvorvidt mændene er skyldige eller ej. Straffene vil først blive fastsat den 9. juni.

Omtale i internationale medier

Kvinden, der på gerningstidspunktet var 51 år, rejste alene rundt i Delhi efter at have besøgt Taj Mahal. Ud over de fem dømte er tre andre tiltalt i sagen ved en anden domstol, da de er mindreårige.

En niende mand, der var tiltalt i sagen, døde inden retssagen begyndte.

Gruppevoldtægten skete i januar 2014, og fik omtalte i både indiske og internationale medier, efter at landet er kommet i internationalt søgelys for en række sager, hvor mænd i grupper har voldtaget kvinder.

/ritzau/AFP